เงินบาทเปิดตลาดที่31.61/63 บาท
ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 31.61/63 ปรับตัวแข็งค่าตามเงินยูโร
28 พ.ค. 2555

ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 31.61/63 ปรับตัวแข็งค่าตามเงินยูโร
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.61/63 บาท/ดอลลาร์ ปรับตัวแข็งค่าจากช่วงปิดตลาดเมื่อเย็นวันศุกร์ที่ระดับ 31.67/69 บาท/ดอลลาร์ โดยปรับตัวแข็งค่าตามเงินยูโร
"(เงินบาท)ปรับตัวแข็งค่าเล็กน้อยจากเย็นวันศุกร์ตามค่ายูโรที่รีบาวน์ขึ้นมา" นักบริหารเงิน กล่าว
ปัจจัยที่ส่งผลให้ค่าเงินยูโรปรับตัวแข็งค่าขึ้นมาจากผลสำรวจการเลือกตั้งของกรีซที่คาดว่าผู้ชนะการเลือกตั้งในวันที่ 17 มิ.ย.นี้ จะเป็นตัวแทนจากพรรคอนุรักษ์นิยม ซึ่งคาดการณ์ว่าจะดำเนินนโยบายรัดเข็มขัดเพื่อแก้ไขปัญหาภาวะเศรษฐกิจที่ตกต่ำ
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 79.45/47 เยน/ดอลลาร์ ปรับตัวแข็งค่าจากระดับ 79.50/56 เยน/ดอลลาร์ ส่วนเงินยูโรอยู่ที่ระดับ 1.2591/2593 ดอลลาร์/ยูโร ปรับตัวแข็งค่าจากระดับ 1.2580/2583 ดอลลาร์/ยูโร
นักบริหารเงินประเมินกรอบการเคลื่อนไหวของเงินบาทในวันนี้จะอยู่ในกรอบระหว่าง 31.55-31.70 บาท/ดอลลาร์